Cesarhanmun/geonobi-data huggingface dataset:
地名: 樂安 (全羅道, 郡)
年: 1470.0

○先是, 命曾經政丞及議政府、六曹參判, 議世祖大祥後睿宗喪制。 河東府院君
              鄭麟趾、靑松府院君
              沈澮、右贊成盧思愼、刑曹判書咸禹治、兵曹判書李克培、戶曹判書徐居正、吏曹判書權瑊、工曹判書梁誠之、禮曹判書金謙光、吏曹參判鄭崇祖、禮曹參判李承召、戶曹參判宋文琳、工曹參判韓㠖議: "喪制, 國之大事, 正喪、短喪外, 無他權制。 世祖大王喪畢後, 大王大妃侍從之人服色, 宮內從吉, 朝廷因素服, 以終睿宗之喪, 何如?" 蓬原府院君
              鄭昌孫、高靈府院君
              申叔舟、上黨府院君
              韓明澮、綾城府院君
              具致寬、仁山府院君
              洪允成、南陽府院君
              洪達孫、上洛府院君
              金礩、領議政尹子雲、右議政韓伯倫、刑曹參判李克墩議: "大王大妃已除睿宗之服, 世祖喪畢後, 凡侍從者禮宜從吉。 一宮之內, 吉、凶混處, 其於情禮, 似未穩當, 世祖禫後, 權除從吉, 可也。 然古制三年而除, 或以日易月, 二十七日而除, 睿宗之喪, 行已十月, 易月之制, 則已過; 三年之制則未及, 竝無所據。 今權宜從吉, 出於不得已耳。 權亦不拘於故例, 世祖禫後, 睿宗小祥, 纔隔旬日, 權着禫服, 至睿宗練日, 服練行祭, 而除喪, 仍服禫服; 中月而禫, 而祔廟, 何如?" 兵曹參判李永垠議: "三年通喪, 臣子當據大經, 不可輕易從權以議之。 但睿宗之喪, 在世祖大祥後, 則大王大妃釋衰服禫, 其侍從亦釋衰服禫。 殿下於壓尊之地, 不可以凶服處之。 且世祖祔廟後服色, 異處之亦難。 大王大妃旣卽吉, 則當進豊呈, 不可以睿宗喪廢之。 此時殿下不可以凶服見, 又不可從權吉服而還釋矣, 此皆事之難處。 臣意以謂, 世祖大祥之日, 從權竝除睿宗之喪, 何如? 又若睿宗喪, 旣除於世祖大祥之日, 則景安殿祭, 依永昌殿行之; 祔廟, 則於世祖祔廟時同祔。" 至是, 命更議于尊屬宗親。 孝寧大君
              (補)
                  〔&#x25677;〕
                
              、密城君
              琛、銀川君
              穳、鎭南君
              終生、樂安君
              寍、王山君
              躋議, 與鄭昌孫議同。 從昌孫等議。 仍傳曰: "今從吉, 外人豈知予不得已之意哉? 其諭諸中外, 俾知其由。" 遂下懿旨禮曹曰: "三年通喪, 本乎天經, 固當自盡。 然今予方聽斷庶務, 屬闋世祖大王之服, 凡侍從予者, 亦宜從吉, 第因睿宗之喪未除, 一國之內, 吉、凶相混, 其於情禮, 實爲未穩。 古者諒陰三年不言, 厥後從權卽政, 且以日易月, 二十七日而除, 是豈樂爲? 皆出於不得已也。 以今揆古, 諒陰之制, 不可行於今日, 問于宗戚、大臣, 皆以爲: ‘從權適變。’ 合有降殺。 其自睿宗小祥過後, 釋衰從吉, 三年終制後, 陞祔大廟如禮, 其中節目, 磨鍊施行。" 又命議京畿各驛, 除下道驛吏移役之法。 鄭昌孫、申叔舟、韓明澮、具致寬、沈澮、洪允成、金礩、尹子雲、李克墩議: "彫殘各驛, 以他驛吏, 輪次移役, 不勝其苦, 或至逃散, 不能自存, 彼此俱困, 實爲未便。 令其道觀察使, 親考殘驛人吏、助役、日守、轉運奴婢口數及立馬位田之數以啓, 計其殘盛, 量給助役人戶, 永除移役, 何如?" 鄭麟趾、洪達孫、韓伯倫、盧思愼、李克培、徐居正、權瑊、梁誠之、金謙光、鄭崇祖、李承召、韓㠖、李永垠、宋文琳議: "蘇復之策, 移役外, 他無可行條件。 仍舊何如?" 咸禹治議: "各其驛奴, 以附近諸司奴及亂臣奴, 量數充給, 除下道驛吏移役, 何如?" 從昌孫等議。 又議昭悼公立後春城君
              譡陞職可否。 鄭麟趾、鄭崇祖、李承召、宋文琳、韓㠖、李永垠議: "昭悼公得罪宗社, 其立後春城君, 世代疏遠, 不宜陞職。" 鄭昌孫、申叔舟、韓明澮、具致寬、沈澮、洪允成、洪達孫、金礩、尹子雲、盧思愼、李克墩議: "昭悼公得罪宗社, 不得正諡, 不宜論以王子之例。 世宗承太宗之志, 立後奉祀, 恩亦至矣。 雖以王子待之, 春城君以世代考之, 則於昭悼公, 在曾孫之行, 例不宜陞職。 且昭悼公非不遷之主, 其奉祀, 當止三代。 春城君宜從本職, 奉祀三代而止。" 韓伯倫、咸禹治、李克培、徐居正、權瑊、梁誠之、金謙光議: "昭悼公立後, 依王子、諸君例, 何如?"
地名: 樂安 (全羅道, 郡)
年: 1472.0

○諭全羅道觀察使金良璥、水軍節度使李惇仁曰: "頃者, 聞順天、興陽、樂安等官諸島中, 有八、九人作黨爲盜者, 已令卿等捕獲, 未知卿等已認賊所向乎? 又聞樂安將校金倍、順天居私奴裵永達ㆍ玉山ㆍ朴長命等三十餘人作黨, 乘四船, 持弓矢, 或詐爲倭人, 或爲濟州人, 依泊諸島, 劫掠採海人, 又於邊邑放火作賊。 卿等務出奇謀捕獲以啓, 然不可煩擾, 務要秘密。" 又以此諭慶尙道觀察使、水軍節度使。
地名: 樂安 (全羅道, 郡)
年: 1475.0

○刑曹三覆啓: "平壤囚白丁李石老、鄭叱同再犯竊盜罪, 依《大典》, 絞待時, 樂安囚船軍金叔恭毆殺私奴同叱伊罪, 律該斬不待時。" 從之。
地名: 樂安 (全羅道, 郡)
年: 1476.0

○御夕講。 講訖, 都承旨玄碩圭啓曰: "臣觀下三道今等褒貶, 多不從實。 臣前日聞守令恣行不法, 請遣御史于下三道, 多有被劾者, 適値慶事蒙赦。 然其所犯非輕, 故已令罷職, 而今褒貶居上考。 國家設殿最之法, 欲黜陟賢否也, 殿下不得親察, 委之監司, 而今乃如是, 是必因關節而然也。 請鞫監司。" 上曰: "守令犯法敗露者如是, 則其不敗露, 亦豈無之? 罷職守令居上考者, 誰耶?" 碩圭曰: "忠淸道
              德山, 全羅道
              樂安、綾城、高山是已。 又慶尙道有中無下, 此亦不可。" 上曰: "其鞫之。" 碩圭又啓曰: "如逃奴婢搜捕事, 臣等亦或通書, 近日韓明澮, 以非義通書于節度使, 而節度使、守令逢迎其意, 刦制無辜之人, 至囚登科人員, 此風不可不禁斷。 請下諭諸道, 使勿如是。" 上曰: "此但監司、守令不奉法耳。 何必煩諭?"
地名: 樂安 (全羅道, 郡)
年: 1479.0

○刑曹三覆啓: "樂安囚官奴每邑金, 再犯竊盜罪, 依《大典》絞待時。" 從之。
地名: 樂安 (全羅道, 郡)
年: 1500.0

○壬戌/兵曹啓: "前日倭奴寇掠馬島, 至殺主將, 其憑陵我國甚矣。 又不卽還其巢穴, 更益西向, 竊掠之心猶未已。 臣等竊料, 全羅道沿海郡縣, 如順天、長興、樂安、寶城、光陽、康津、海南, 距海纔數十里, 皆賊路要害之地, 而守令多非武臣, 何能操兵禦敵乎? 若値賊鋒, 臣恐望風縮首, 莫敢誰何, 請令其道節度使申勅, 預爲措置, 且擇遣有武才守令。 且慶尙道賊變可畏, 甚於全羅, 然非島主背叛, 則無足慮矣。 若全羅則草竊之患尤慮也。" 從之。
地名: 樂安 (全羅道, 郡)
年: 1507.0

○甲午/臺諫合司啓曰: "旣盡陳其情, 而亦悉聞上敎矣。 上以爲收議, 而不允, 是以臣言爲不當也。 臣等不敢居職, 請亟遞臣等之職。" 獻納朴祥啓曰: "臣以母病相見, 歸光州, 頗聞守令不法。 順天府使李公信貪婪無比, 刑罰刻薄, 又畜樂安官婢於衙內, 請托公行, 作弊多端。 同福縣監李懇, 以田八結, 作一牛, 從名輪駄, 駄價緜布, 一結收一匹, 輪督民間, 用之於官。 南平縣監宋麒孫刻木爲人, 名曰木將校, 用以施令, 一刻稽留, 罰徵緜布、米、太, 性又柔懶, 牽制奸吏。 礪山郡守李元英多率奴婢, 又率成雙子弟, 凡官廳出納之物, 令其子弟監之, 多行不法, 請皆罷職, 以警其餘。 又聞定難功臣金良彦覲親于湖南, 率奴三十餘名, 所經各官, 多般侵虐。 監司令珍原、金溝等倅, 檢擧支供, 不由直路, 橫行各官, 煩擾太甚。 良彦特蒙上恩, 初陞堂上, 所當謹愼, 而驕縱如此, 監司亦委定差使員, 致令作弊, 不得無罪, 請皆推問。" 大司諫南慄啓曰: "密陽府使鄭子芝爲海州判官, 貪汚尤甚, 州人怨之, 播諸詩章, 及爲任崇載從事官, 採紅駿於慶尙道, 囚督列邑人吏, 受賂還放, 以驛馬公然輸家。 爲人如此, 可以堪牧民之任乎? 善山府使李琬, 自盜官物, 載船輸京, 又令其子, 連續轉輸, 嶺南一路, 以琬爲貪汚第一, 延安府使任浩, 盜官物, 載船輸京, 連被告訴, 宜皆罷黜。 高山縣監張翼, 日事飮酒, 不治公務, 亦宜罷黜。" 傳曰: "土田、臧獲、蔭加、永文等事, 皆不允。" 傳于朴祥曰: "所啓守令不法事, 豈盡親見之乎? 若不親見, 聞於一人, 則一人之毁譽, 或未必公也, 見褒貶後, 當推問之, 金良彦事, 推問於監司。" 傳于南慄曰: "獻納則下鄕親聞之, 卿何從而聞乎, 何不公議於僚中, 而獨啓之乎? 黃海道褒貶已來矣, 延安府使居最, 當推問於監司。" 慄啓曰: "臣舊聞此語, 近因論啓大事, 未及議于僚中, 適見朴祥之啓, 臣亦啓之。"
地名: 樂安 (全羅道, 郡)
年: 1509.0

○臺諫啓前事, 不允。 憲府又啓曰: "順天府使李公信, 以樂安官婢爲妾, 率畜衙內, 多與米布。 事干已服, 而公信不服, 請下禁府推之。" 傳曰: "可。"

○義禁府堂上宋軼、朴說、張順孫、安瑭啓曰: "李公信前任順天府使時, 所率樂安官婢贈給官物事, 已承服, 依律罪之, 則宜錄贓案。 然公信率畜, 僅三十五日而還, 所贈亦不過緜布五匹、米十斗竝魚物而止耳。 此非常時家畜妾例也, 論以入己, 錄於贓案, 於情法何如? 玆敢取稟。" 傳曰: "此非家畜者例也, 果於情法不當。 其議于政府及府院君以上。" 柳洵等議: "皆以爲錄案適重, 獨(李輯)
                  〔李諿〕
                ), 請計贓錄案。" 命以與人贓照律。
地名: 樂安 (全羅道, 郡)
年: 1515.0

○傳于政院曰: "全羅道
              樂安民殺母, 豈有如此之變乎? 予自卽位以來, 子殺其父、奴殺其主者有之。 人心之惡, 至於此極, 皆由予之不德、敎化不明之致。 樂安之事, 當卽啓聞而不啓, 其速下諭而問之。 入居事, 經筵官以爲: ‘於農月抄送未便云, 予意亦以爲然。" 政院啓曰: "全羅道前監司成世貞, 曾以諭旨召之, 近當來京, 來後問之乎? 其問于都事乎?" 傳曰: "待監司之來, 而問之。"
地名: 樂安 (全羅道, 郡)
年: 1517.0

○臺諫啓前事。 憲府啓曰: "冬月各司, 皆劑煎藥, 殺取生牛皮煮之, 其弊至重。 進上外請一切禁之。 全羅左道水使李宗仁, 性本陰鷙, 管下守令, 擧爲頣指氣使。 順天人朴瀣訟其繼曾祖母奴婢, 至得御決, 而以瀣婢爲妾而欲奪之, 使所知錄事李叔良, 托稱使孫, 訟于樂安, 宗仁囑其倅白壽長, 托以違端, 杖殺朴瀣, 使叔良盡得其奴婢, 仍厚待叔良, 盡取其所欲得者而帶去。 宗仁請先罷後推, 幷推壽長、叔良, 其所得奴婢, 幷屬公。" 傳曰: "煎藥一切禁之。 李宗仁所犯雖重, 然何可不推而先罷乎? 白壽長、李叔良及奴婢等, 先推後處之, 可也。 餘皆不允。"
地名: 樂安 (全羅道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 樂安 (全羅道, 郡)
年: 1602.0

○癸未/備邊司啓曰: "大臣受命專制, 擔當南事, 其於謀猷籌畫, 實非偶然。 凡所建白, 必許施行,乃可以展布四體, 而責望後效。 全羅道舟師所屬二十四官內, 拈出茂長、靈光、咸平、務安、靈岩、海南、珍島、康津、長興、興陽、寶城、樂安、順天等十三官, 除觀象監、軍器寺、司宰監、長興庫四司貢物, 專責海防事, 上年八月, 在南邊狀啓, 而未蒙准許, 今更陳箚, 至以爲此猶未減, 則更到邊上, 無地着手云。 其情可想。 特令依前狀啓, 蠲減施行宜當。 至於十三邑內奴, 許補缺伍, 特下哀痛惻怛之敎。 令各邑兩班, 各出其奴, 添補射格, 則亦出於虞危之至情。 使人心感動, 必有其機, 唯在自上裁處。 大槪此非永定軍伍之比, 姑待數年云, 則數年之內, 不得收貢, 其所損不甚大段, 而所益必不貲矣。 籍軍事所陳, 果協時宜。 (令)
                〔今〕
              與各道監司相議, 隨便善處, 期於成籍。 兩南海陣設科試取, 則前於再箚, 已爲蒙允, 惟在該曹稟定事目而已, 戰亡孤兒, 亦令各道, 小名成冊上送後, 隨材錄用, 不及仕路者, 亦許別樣處置, 以聳動觀感, 則他日責以大義, 不無所益。 前項各件, 竝令捧承傳施行爲當。 且於末端應時陳戒之辭, 益見忠款。 亦須自上, 另爲留念, 時賜省覽, 則必有補益之事。 惶恐敢啓。" 傳曰: "當爲留念。 十三邑內奴格軍事, 姑限今年爲之, 婢則出米助糧事。"
地名: 樂安 (全羅道, 郡)
年: 1646.0

○壬辰/上御時敏堂, 親鞫林慶業。 先是, 器遠之獄, 黃瀷等以爲: "器遠言: ‘慶業亡命之時, 齎給僧人服飾, 仍使乘船, 入往中原, 請兵天朝, 以爲藉勢之地。’ 其謀逆凶計, 慶業實與知云。" 至是, 以此問于慶業, 慶業供稱: "本以草野之人, 發身聖朝, 職至正二品, 偏荷聖恩, 秪期報國。 東宮、大君, 俱在虎穴中, 思欲奉還, 而顧無他策。 初旣入送僧人於天朝, 以達本國之情, 而終能請兵, 遮截於義州, 則彼將懾伏, 還我世子, 故區區一念, 恒不弛於中矣。 至壬午冬, 有自瀋陽拿致之擧, 臨行, 器遠曰: ‘汝何以浪就死地?’ 仍勸臣逃命。 臣答以: ‘國家旣已執送, 吾豈敢負君乎? 當觀崔相之所對而對之矣。’ 器遠遂贈以七百兩銀, 且以一袱裹送僧人衣巾及剃髮之刀。 行到金郊, 聞淸人之推訊甚酷, 自念徒死非義, 遂逃至山谷, 削髮爲僧, 匿於楊口小刹, 周歷嶺東、關西。 還到京江, 賃得一船, 以癸未五月二十六日, 發自麻浦, 由海西入洋中, 拔劍脅船人曰: ‘吾乃林兵使也。 將往中原, 汝若不從, 當以此劍斫之。’ 衆皆從之。 仍往鹿島, 是秋轉入海豊島, 被拘於唐將營下, 遂與唐將黃飛、宋吉, 謀發兵, 遮截義州, 欲爲東還大君之計而已。 至於與器遠謀逆事, 則萬不近似。 臣曾爲樂安倅, 見忤於器遠, 嫌隙已成, 豈肯以逆謀相告, 如使臣果預於逆謀, 則何必剃頭爲僧, 逃命於他國乎?" 上問于諸臣曰: "慶業之與知逆謀, 其無疑乎?" 金自點曰: "旣遺以白金, 又送僧衣, 使之亡命。 雖以渠之供辭觀之, 亦多可疑矣。" 南以雄亦曰: "給送僧衣, 誘令亡命, 其親密可知也。" 推官皆以慶業形跡可疑, 必有隱情, 同辭請刑, 上曰: "群議如此, 則刑推可也。" 是日刑訊二次。 上曰: "汝若不參凶謀, 而到麻浦時, 無人相見, 則器遠之黨, 何以知汝乘船之日乎?" 慶業曰: "臣乘船之日, 謂無金之妻曰: ‘使道前雖難直達, 而先達處, 言吾入往之意, 則使道可以知之。’" 蓋慶業曾以褊裨, 從金自點幕下, 故謂自點爲使道, 而先達卽自點之子鉽也。 慶業之妾梅環, 卽自點之婢, 而所謂無金, 乃梅環之弟孝元者也。 自點卽待罪於榻前, 仍請拿問無金妻, 上曰: "罪人借重之言, 何足取信?" 承旨李䅘啓曰: "慶業以乘船入往之意, 言于無金妻云, 請拿問。" 上以爲不實, 竟不問。 翌日, 上御時敏堂, 招大臣、推官、兩司長官, 謂曰: "今此獄情, 未得端緖, 慮或有冤。 卿等之見何如?" 金自點曰: "慶業以爲入往之由, 未嘗言于器遠, 而唯使孝元妻, 言于先達, 以告于臣云。 臣欲待命于外, 而入侍榻前, 不敢退出矣。 下詢于諸臣何如?" 南以雄曰: "慶業之在關西也, 功勞頗多。 且觀獄情, 亦不能明知爲逆, 而投身他國, 且有亡命之罪矣。" 閔馨男曰: "慶業情跡可疑, 而猶不吐實, 嚴鞫宜矣。" 元斗杓曰: "慶業之去也, 沈賊至使鄭蘅, 潛齎僧衣及七百金, 誘之使逃。 臣意則以爲, 其與之通謀無疑矣。" 自點曰: "律文謂: ‘背本國潛從他國, 亦同反逆。’ 諸臣所陳, 槪是請刑之意也。" 上曰: "以予揆之, 慶業非等閑武士也。 器遠自謀叛逆, 而誘令入送者, 事成之後, 蓋欲招而用之也。 若與之同事, 則腹心大將, 豈可遠送乎? 蓋慶業常時好爲高淡大言, 故器遠以爲, 使之入往, 請兵而來, 藉以爲重, 則東人不敢動矣。 乘舡入往, 雖似相通, 同謀反逆, 其跡不明。 天下無理外之事, 予意則如此矣。 且沈賊凶謀, 非一朝一夕之故, 入送慶業之後, 以此誑誘徒黨, 以爲聲勢, 萬一事成, 亦不爲失策矣。" 斗杓曰: "使沈賊藉以爲勢, 亦難免爲逆矣。" 上曰: "慶業不知逆謀, 而沈賊自爲藉口, 則渠何罪焉?" 承旨李時楷進曰: "慶業已死。" 上惻然曰: "慶業死乎? 予欲明其非逆, 使渠知之, 而已不及矣。 渠頗壯實, 而何死之速也? 且其爲人膽大, 國家可以倚仗, 而反爲凶徒所誘, 至於浪死, 可惜也已。" 自點曰: "隨往之人, 其罪似輕, 取其重者而罪之, 以懲後弊似當, 而孝元情狀, 尤極奸詐, 仍刑可矣。" 上曰: "慶業已死, 今何更問於孝元乎? 只以亡命罪之可也。" 於是, 遂誅孝元, 流智明于絶島, 其餘僧人、舡人等, 竝皆釋之。 慶業, 忠原人。 本以微賤之流, 發身武科, 相臣金瑬愛其才, 超授淸北防禦使。 介於椵島、瀋陽, 而頗善於彌綘, 久在西閫, 多得民心。 及受刑, 大呼曰: "朝廷以天下爲已定乎? 今日殺我, 必有後悔矣。" 及死, 百姓聞其死, 莫不憐之。 金自點曰: "事大, 必須以誠。 今者淸國出送慶業, 且減舡糧。 臣意以爲, 國家雖多事, 若因節使, 以謝其恩, 似涉歇後, 別差使臣如何?" 上曰: "卿言是矣。 然淸國亦以頻送使臣, 憚於酬應。 不久使行當還, 問其事情, 而處之可也。"
地名: 樂安 (全羅道, 郡)
年: 1660.0

○憲府啓: "以臣等今日開坐本府, 忠州居民八十餘名, 呈狀訴冤云, ‘數年前翁主家道掌稱號者, 設庄於本面陳荒處, 不但侵占民田, 日漸增加, 一面山川, 皆稱主家之物, 芻蕘灌漑, 一切呵禁, 少不如意, 鞭扑狼藉, 至於抑勒收稅, 死而葬者, 亦皆捧稅而許之。’ 縱惡作弊, 罔有紀極, 致令峽中殘民, 不能聊生, 請令該道監司, 明査啓聞。 所謂道掌, 令該曹囚禁治罪。 全南道
              樂安居喪人金致鎰, 亦呈狀, 前年六月, 其父爲明火賊所殺, 其奴之被刺, 而不死者, 旣見賊人之面目, 故其兄尙鎰, 具由告官。 郡守初則捉致賊倘, 旋因請囑, 故緩其獄, 渠等訴于監司, 移定推官。 則郡守怒其毁己, 反囚渠等, 勒捧誣告之招, 又嗾兼官, 瞞報監司, 猝然反獄, 旋放賊徒。 仍又啓聞, 該曹回移, 亦無元告刑推之語, 而監司旣施五次刑訊, 終杖配於昌城, 冤痛莫甚’ 云。 此獄旣係殺人, 所放三人, 亦似有可疑之端。 若有一毫冤枉, 非聖朝明愼庶獄之道。 請令該道監司, 竝收前後文案, 與狀中現告人, 一時上京獄, 以爲明按處決之地。 前原州牧使金慶恒, 交結板商, 偸斫黃腸, 不啻狼藉, 不勝駭然。 慶恒前冬就理, 事歸査覈, 而其時査官, 托以雪深, 終不親審, 泛然捧招於山直等, 致令汚吏, 得逭刑章。 到今情狀盡露, 則査官之循私蔑公, 厥罪甚重。 請其時査官, 拿問定罪, 道臣只憑査官不實之報, 矇然馳啓, 亦甚可駭。 請先罷後推。" 上竝從之。

○執義沈世鼎等啓曰: "臣等今日開坐本府, 忠州
              福城面居人八十餘名, 呈狀訴冤云: ‘數年前翁主家道掌稱號者, 設庄於本面陳荒處, 不但侵占民田, 日漸增加, 一面山川, 皆稱主家之物, 芻蕘灌漑, 一切呵禁, 少不如意, 鞭扑狼藉, 至於抑勒收稅, 死而入葬者, 亦皆捧稅而許之, 縱惡作弊, 罔有紀極, 致令峽中殘民, 不能聊生。’ 請令該道監司, 明査啓聞, 其道掌, 令該曹囚禁治罪。 全南道
              樂安居金致鎰, 亦呈狀曰: ‘前年六月, 其父爲明火賊所殺, 其奴之被刺而不死者, 旣見賊人之面目, 故其兄尙鎰, 具由告官。 郡守初則捉致賊黨, 旋因請囑, 故緩其獄。 渠等訴于監司, 移定推官, 則郡守怒其毁己, 反囚渠等, 勒捧誣告之招, 又嗾兼官, 瞞報監司, 猝然反獄, 旋放賊徒。 仍又啓聞, 該曹回移, 亦無元告刑推之語, 而監司旣施五次刑訊, 終杖配於昌城, 冤痛莫甚云。’ 此獄旣係殺人, 而致鎰等呈官, 乃是復父讎之擧矣, 所放三人, 亦有可疑之端。 若有一毫冤枉, 非聖朝明愼庶獄之道。 請令該道監司, 竝收前後文案與狀中所連告人, 竝上京獄, 以爲明按處決之地。 前原州牧使金慶恒, 交結板商, 偸斫黃腸, 不啻狼藉。 慶恒前冬就理, 令本道査覈, 而其時査官, 托以雪深, 終不親審, 泛然捧招於山直等, 致令贓汚之吏, 終逭刑章。 到今情狀見露, 則其循私蔑公之罪, 不可不懲。 請其時査官拿問定罪, 道臣只憑査官之報, 矇然馳啓, 其時監司, 亦先罷後推。" 上竝從之。
地名: 樂安 (全羅道, 郡)
年: 1682.0

○全州人盧繼信以罪配順天, 以諺書上變於順天兼官樂安郡守以爲: "同配人吳始恒謀不軌, 其婢言之。" 郡守封上於觀察使, 觀察使申翼相以此書報於右議政金錫冑, 錫冑請對以白設鞫。 拿繼信、始恒等問之, 虛罔無端緖。 乃刑繼信, 繼信以自造誣人承款, 處斬。 始恒卽挺昌姪子, 以緣坐被配者也。
地名: 樂安 (全羅道, 郡)
年: 1755.0

○左議政金尙魯奏曰: "虎龍兩子, 尙今容息於湖南陸地, 誠是失刑之大者。 請樂安郡爲奴罪人德福移配旌義縣, 寶城郡爲奴罪人德成移配大靜縣。" 上從之。
地名: 樂安 (全羅道, 郡)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。
地名: 淳昌 (全羅道, 郡)
年: 1409.0

○甲寅/震淳昌郡
              白文戶婢。
地名: 淳昌 (全羅道, 郡)
年: 1467.0

○義禁府啓曰: "孫繼艮、孫繼恭、高福老、金自祥等, 辭連柳興茂, 請幷推鞫。" 從之。 又啓曰: "亂言人全羅道
              淳昌住私奴中同, 及事干百姓張戒孫等, 竝令其道觀察使推鞫以啓。" 御書曰: "事已經赦, 置之。"
地名: 淳昌 (全羅道, 郡)
年: 1475.0

○刑曹三覆啓: "淳昌囚私奴金叱同、金奇刦黃自敦等家强盜罪, 律該斬不待時, 依《大典》, 妻子屬所在官奴婢。" 從之。
地名: 淳昌 (全羅道, 郡)
年: 1478.0

○刑曹三覆啓: "咸平囚良人李無作、典獄署囚良人金加隱大再犯竊盜罪, 竝依《大典》絞待時, 淳昌囚正兵李安處、僧性順、私奴得守、良人金波迴、正兵張寶山, 與在逃張永春ㆍ物故馬同ㆍ終末ㆍ石乙同ㆍ黃大難等燒僧舍民家强盜罪, 律該斬不待時, 妻子永屬所居官奴婢。" 從之。
地名: 淳昌 (全羅道, 郡)
年: 1482.0

○義禁府啓: "亂臣逆賊緣坐年未滿者, 曾授族親, 今皆年滿, 請屬諸邑爲奴婢。 康純姪阿只, 潭陽, 高福老姪永同, 大靜, 金昌孫凡伊, 淳昌, 李之楨姪順同, 星州, 崔戒之子三利, 昆陽, 李仲淳女多波, 大丘, 李宗根姪石乙同, 順天, 崔漢宗孫叔達、韓繼春女定非、李林子同叱金、嚴興發子處智等, 河東, 金玉生姪豆應夫及童萬, 長興, 李英發子銀同, 康津, 金河生子閑同, 迎日, 崔得京姪汝虛, 長鬐, 孫田生子丁石, 興陽, 欣萬孫孫山, 光陽, 金漢京女貴珍, 咸原站。" 從之。
地名: 淳昌 (全羅道, 郡)
年: 1512.0

○先是, 上敎諭中外曰: "本朝忠臣、孝子、烈婦事績, 未及圖寫者, 竝無遺搜摭, 續印成冊, 禮曹行移各道, 節義可旌人姓名職銜, 使無遺牒報。" 至是, 全羅道觀察使南袞啓: "金堤郡鄕吏李堂妻同叱今, 李堂身死後, 十五年未嘗除服, 設素帳於寢房之側, 置神主其內, 每朝夕, 誠心酹奠, 一如其初。 淳昌郡官婢姜阿之, 年少未適人, 時訓導柳文豹娶爲妾, 及文豹遞去後守信, 文豹身死, 服喪三年。 喪畢, 其父母欲改嫁, 不從, 投匿文豹兄舍得免。 居不事容飾, 不數年, 其父母多方誘之, 又欲改嫁, 卽斷髮, 逃歸于文豹之家, 至今全節寡居。 扶安縣進士宋世貞性至孝。 其父雄得背癰, 百藥無效, 晝夜吮血, 瘡根盡出, 以至得生。 及歿廬墓三年, 不食五辛, 鄕閭稱孝。 其母金氏尙存, 如有小疾, 不解衣帶, 躬自湯藥, 雖家業貧窮, 而必求甘旨, 奉養不懈。 興德縣鄕吏陳侃之父, 得淋疾濱死, 侃涕泣親吮, 其痛遂愈。 學生金膺, 無子而死, 其妻陳氏, 備禮斂葬, 泣奠三年。 終制後每月朔望, 祭祀不撤, 朝夕哀泣。 沃溝縣幼學梁成允, 其父甸年踰六十, 得風疾, 臥床數歲, 成允晝夜不解衣帶, 每當大小便, 輒負以出入, 臨死嘗糞。 旣而甸沒, 廬墓三年盡哀。 母張氏亦以宿疾, 臥床十餘年, 侍奉一如父。 及歿, 又廬于墓側, 朝夕禮奠, 前後六年, 不出洞口, 克盡子職。 任實縣生員朴蕃, 其父病苦, 嘗糞以驗死生。 父欲嘗鴨, 乃率同腹, 行求水邊, 數日不得, 乃拊臂號慟, 忽有鴨浮出水面, 持以饋之。 父歿, 廬墓三年。 康津縣居前縣監高水精, 遭母喪, 俯伏殯前, 勺飮不入口者幾一朔, 及葬廬於墓側, 啜粥終三年, 奠物親自炊(㸑)
                〔爨〕
              。 終制後, 鄕人或有言及父母之事, 未嘗不號慟失聲云。"
地名: 淳昌 (全羅道, 郡)
年: 1514.0

○甲戌/ 御朝講。 執義尹殷弼、正言曺漢弼論啓前事, 又啓罷榜事, 皆不允。 漢弼曰: "上之勵精求治, 可謂至矣。 然凶荒連年至於如此, 臣未知何故也。 竊見之, 議政府於朝廷之事, 當無不摠治, 今之三公, 專無所爲之事, 徒持虛名而已, 六曹公事, 各自出納, 而政府不知焉。 凡刑獄、民怨之事, 三公與六卿同議爲之, 則庶政得以諧和矣。" 上曰: "近者災變非常, 予甚不安。 當側身修行, 應天以實, 故昨日與大臣, 講究致災之由耳。" 領事鄭光弼曰: "軫念百姓之怨悶如此, 則民庶幾得蒙實惠, 而民之困苦猶如此者, 不知何故也。 臣聞, 慶尙道之民, 尤甚困苦, 國家將何所倚賴乎? 倭奴雖遵約束, 不可弛備, 故本道軍, 分三番防戍。 若分爲四番, 則軍士稍得寬休云, 且其中尤困苦者, 選上奴也。 國家, 不得已定其價布之數, 而下人侵督濫徵, 令刑曹受其價布, 分給爲當。 且步、正兵事, 亦爲可悶。 南原、淳昌等處, 尤甚耗亡, 裁減其額, 使民力得休爲便。" 檢討官尹止衡曰: "臣於鄕村見之, 凡良民才逾十一二歲, 告官待年, 塡差軍保, 故無匿丁矣。 步兵, 春而上番者, 不閱月, 卽又上番, 守令不察疏、數, 徒委下吏, 上下其手, 故富者賂而規避, 貧者頻數上番, 終不能當, 流移失所。 且以閑良, 遽命赴防, 擧無軍裝, 亦無保率, 赴防之時, 妻子哭送, 一二度往來, 家儲䔽盡, 民之怨瘼, 未有甚於此者也。 兵、水使, 若有闕軍, 則故不推之, 例徵緜布, 僉使、萬戶, 亦皆如此, 須使兵、水使, 有畏忌之心, 勿使恣行可也。 臣親見風水之變, 大木多拔, 屋瓦皆飛, 路邊大石皆移, 鴟鴞爲風木振蕩, 死而墜落, 多積於地。 以古事見之, 未有如此之甚。 一女有冤, 六月飛霜, 況今百姓之怨如是乎?"
地名: 淳昌 (全羅道, 郡)
年: 1536.0

○庚辰/御朝講。 上曰: "殺人之事至重, 而近來檢屍官, 專不用心爲之。 南原府使金權, 濫刑殺人, 淳昌郡守李緯、任實縣監李叔男, 以檢屍官, 庇護隣官, 以病死檢屍, 至爲非矣。 姑停照律, 而更問可也。" 領事金謹思曰: "殺人公事, 不可不詳, 大抵京外檢屍, 專不用心矣。" 大司憲蔡無擇曰: "金權公事, 初推時, 前臺長之事, 未可知也, 今則臣參推初覈, 檢屍官李叔男, 已爲罷黜, 不更推之, 李緯則今方推之, 而緯以南原爲都護官也, 亦欲庇護, 以病字書塡, 至爲非矣。 但監司, 以公罪依例照律, 此似爲未穩。 今更移文問之。" 上曰: "大抵如此不用心者, 窮極推治, 然後可也。" 無擇曰: "近者漣川之地, 有寡婦上京時, 寡婦之奴, 以漣川轎軍, 欲越境肩來, 不從, 打殺之。 屍親將告狀, 漣川三公兄, 與殺之者, 同賂尸親而和論, 乃至三四朔之後, 殺之者拔塚將盜尸。 其父呈訴, 事乃發覺。 尸身則今已腐爛, 固爲難檢矣, 如此事, 不可不治, 府中聞之, 時方公事矣。 大事出於境內, 漣川倅非不知也, 欲先罷後推, 行移于本道監司, 時未回報, 故未敢啓耳。" 上曰: "近者聞京畿近處, 有被殺之尸, 義禁府推其根脚, 而終不得之。 如此慘酷之事數多, 至爲惻然。" 大司諫柳世麟曰: "大閱後連三日講武, 則今年雖節晩, 十月望時, 日氣必寒, 又有雨雪, 人馬多有凍傷之弊。 且自宿所, 至講武處甚遠, 下人之弊, 雖不可計, 而上體勞動, 亦爲甚矣。 連三日講武, 其弊不貲, 二日後還宮似便。" 無擇曰: "以獻陵行幸事, 收議于大臣。 未知大臣之意何如也, 八月十日間, 日候尙熱, 獻陵距京五十餘里。 風塵往還, 上體勞動, 至爲可慮。 且今年有大閱之事, 勞民太甚矣。 況來月初旬, 禾穀滿野, 獻陵洞口亦隘, 人馬踏害, 寧有旣乎? 姑待明年, 亦爲不妨。" 上曰: "所言當矣。 予亦知今年有大閱講武之事, 弊甚多矣。 然近京諸陵, 皆二三展謁, 而獨獻陵, 則一拜而已, 故欲爲親祭矣。 九月初生似可, 而其時, 則大閱臨近, 京畿各官多事, 故不能爲之。 明春二月間, 亦可爲之, 而恐妨農務, 不得已於來月初十日及望後間爲之耳。" 侍講官蔡洛曰: "書徒之法, 至矣, 然前日圓點之時, 計朝夕爲一點, 故生員、進士, 恒留泮宮。 今則只以書徒爲點, 故着名之後, 皆卽下來, 夜則齋宇皆空, 反無勸學之意。 且祭享之事, 果不如古, 厲祭之時, 位版皆無, 臨時造作, 書以用之, 其不敬甚矣。 外方鄕校, 徒爲文具, 而祭服祭器, 專不備數。 況望其精潔乎? 此等事, 各別摘發治罪何如?" 謹思曰: "臣居泮之時, 李克增、洪貴達、成俔、權健爲師長, 勸勵儒生, 故其時諸儒雲集。 諸生之趨向, 在師長之力不力如何耳。" 參贊官南世健曰: "儒生不就學, 故不得已立書徒之法矣, 但臣聞之, 儒生之聚學, 如軍卒之逢點, 只修書徒, 而不務爲學。 此法不知其行之悠久, 其於勸學之方, 臣未知其可也。 嚮者都會之擧, 以名付館學者, 無遺入試, 今者以書徒多數者許赴, 能文之士, 皆不得入試, 恐妨於國家取人之意也。 大抵以書徒責儒, 則儒以着名爲務, 以學業爲末, 其於勸奬之意, 果何如也? 昔漢
              明帝時, 環橋門而觀聽者, 以億萬計, 唐
              太宗時, 升講筵者, 八千餘人。 自上若誠心, 而率下, 則下必誠心, 而效則也。 臣爲儒時, 柳崇祖爲大司成, 勉旃敎誨不倦, 故其時學者雲集, 隣宮狹阨, 有不能容, 故亦欲增營學宇, 而不果。 師長有德望, 則儒生自然興起矣。 《詩》曰: ‘文王壽考, 何不作人?’ 此詠文王作人之美意也。 學生之趨向, 雖在於師長之賢, 自上亦不可不勉也。" 上曰: "法者, 不可隨立隨毁。 書徒之外, 別有勸學之方, 則可矣, 如無可勸之道, 莫如久守此法, 申明勸學之敎矣。"
地名: 淳昌 (全羅道, 郡)
年: 1544.0

○義禁府以前淳原尉
              趙義貞推案
                【義貞供稱: "臣非敢以豐加伊隱然作妾。 翁主去己亥年間, 與臣言曰: ‘自古年少駙馬, 多以無賴, 作妾致亂, 甚非美事, 婢豐加伊, 可以作妾。’ 臣雖因翁主言作妾, 尋常使喚, 與他餘婢子, 靡有小異。 且翁主自許爲妾, 少無妬忌, 常懷感悚, 情意彌篤。 至於 ‘昵愛豐加伊, 待如翁主, 使家道紊亂’, 豈容有此? 豐加伊自壬寅年, 受罪歸咸興, 聞其中道逃命, 往依淳昌農幕而已, 豈敢潛置于家? 至如 ‘翁主之病危急然後啓達’ 之事, 天地間萬無此理。 翁主産後, 氣候平安, 食飮如常, 至十九日喘急嘔吐, 一邊啓達, 一邊招宗親府藥房, 與醫女山非等, 當藥百般救療, 未幾氣絶。 此間眞僞, 證左俱在。 臣前五月罷職以來, 日益惶恐, 老母遠在順天, 至今不敢歸覲。 固無猶甘其心, 不從傳敎之事。" 云。】
              入啓。 自內作判付, 傳旨以傳曰: "淳原尉姑勿刑訊, 以此意問之: 若果與翁主情義彌篤, 則翁主保母及幹婢, 何以盡黜? 且翁主臨産之後, 欲見外祖母, 而嚴禁不招。 翁主病危急後, 始私招醫女等, 詐爲先救之狀, 及旣氣絶, 不得掩覆, 啓以危急, 命遣醫員與醫女, 路聞已死。 且內敎初欲預送醫女, 而一不上答, 以待候之狀, 誣飾供招。 豐加伊初黜咸興時, 潛以他婢換送, 更黜之後, 亦不畏上命, 潛復率來, 咸興別差, 移牒內需司, 閱其眞僞。 前者又僞造承傳內官書簡, 令所交大殿別監金潤昌, 送於宗親
                【玉溪守。】
              家, 詐稱傳敎, 取彩鴨以來。 及其現露, 招金潤昌閱實, 至爲無狀, 命召至前, 以書敎戒, 則見敎戒之書, 勃然作色, 揮置退去。 罪狀旣著, 而予包容不治久矣, 而以非不從傳敎, 巧飾供招。 更以此意, 問之可也。" 仍傳曰: "義貞不道之事, 固多矣。 然傳旨推考之事, 王言傳播於四方, 故前傳旨瑣小之事, 不曾推之, 而大槪言之。 多行非道之語, 他人必不知爲何事, 故欲觀其所答, 判付推之。"

○丙午/傳于政院曰: "昨觀箚子, 大槪答之矣。 外間不得詳知此事之實, 故以爲予乘一時之怒而致然也。 義貞家禍, 非一朝一夕也。 翁主自解姙之後, 食飮氣候如常, 及其不淑之日, 飮羹而小便, 仍仆不起, 不省人事。 因此遂至不救, 靑色遍體, 似爲荒唐, 故予不勝驚駭, 於傳旨草, 有事狀荒唐之語。 更思之, 當卽檢驗, 以起大獄, 非徒不詳之甚, 他無顯發之事, 而遽以此推之, 於人聽尤駭, 故只推其已著之狀也。 且豐加雖曰在遠, 其娚豐石在於義貞之家云。 義貞之奴則曰, 送于順天, 義貞則逃往淳昌云。 禁府初欲以義貞之言, 往捕于淳昌, 予固不信, 以爲謊辭也, 果不獲於淳昌矣。 予嘗疑此一家, 畢竟必有大變, 故前者黜此婢妾於外
                【咸興。】
              者, 欲其鎭靜一家, 而義貞或以他婢換送, 或潛招以來, 往來靡常, 近日亦安知其在於義貞家, 而逃往順天云乎? 予嘗聞成廟朝, 豐川尉
              任光載一家, 亦有如此之變, 而推之於禁府, 豐川尉與一家僕隷皆竄逐。 其時待豐川尉甚隆厚, 而事勢不得不已故然矣。 況義貞不可與豐川之比, 而一家之內, 且有如此大變, 不治可乎? 若以情論之, 駙馬之失, 苟不至重, 予何不斟酌乎? 義貞所失, 其家門已盡知之, 外間之人, 必自然詳聞也。"
地名: 淳昌 (全羅道, 郡)
年: 1571.0

○辛卯/晝講。 承旨李忠綽、校理鄭淹、修撰李友直、特進官朴永俊、柳希春入侍, 講官講《中庸》十三章《或問》。 上釋時, 釋固字本來, 則字爲面, 如此之類, 皆從希春前日之說。 希春曰: "前日十二章《或問》, 程子引《孟子》云: ‘必有事焉而勿正心處。’ 聖賢特恕學者用力之過, 而反爲所累, 故以下句解之。 此所云聖賢, 乃指程子, 非指孟子也。" 上覽之曰: "此說良是。 予前日亦誤認以爲孟子也。" 講畢, 臣希春進曰: "頃者入侍之臣, 以文廟從祀, 累以爲請, 而未蒙允許。 臣聞, 大明
              高皇帝黜(楊雄)
                  〔揚雄〕
                
              , 而以董仲舒從祀。 世宗朝, 撰《五禮儀》, 亦以改正。 蓋我朝文章、節義之士, 則往往多有之, 而金宏弼、趙光祖, 獨能學聖賢之道, 體之身, 又能興起斯文, 丕變士習。 此二人, 公論皆以爲宜先從祀。 又中朝嘉靖中, 黜荀況、馬融、劉向、賈逵、何休、王弼、戴聖、王肅、杜預, 而以王通、歐陽修、胡瑗、楊時、李侗、胡安國、陸九淵、蔡忱、眞德秀從祀。 此時王之制, 且不無意, 請從之。 上曰: "久遠之事, 豈可輕易更定? 姑徐之。" 希春曰: "漢
              高帝過魯, 祀孔子; 宋
              太祖至武成王廟, 以白起殺降, 卽命撤其從祀。 大明
              高皇帝黜(楊雄)
                  〔揚雄〕
                
              , 而以董仲舒從祀, 此皆英主之高識, 唐
              明皇雖追封孔子爲文宣王, 而其前冒祖老子, 尊爲玄元皇帝, 尊太公爲武成王, 宋
              哲宗雖以子思從祀, 却以王安石配享孔子, 皆涇渭不明者也。 宋
              理宗, 淳昌辛丑正月, 手筆詔云: "孔、孟沒後, 聖學不得其傳。 至我朝周敦頤、張載、程頤、程顥, 眞見實踐, 千載絶學, 始有指歸。 中興以來, 又得(朱喜)
                  〔朱熹〕
                
              , 精思明辨, 表裏混融。 《中庸》、《大學》、《語》、《孟》之書, 本末洞澈, 孔子之道, 益以大明于世。 朕每觀五臣論著, 啓沃良多。 其令學宮, 列諸從祀, 以示予崇奬之意。 尋以王安石謂天命不足畏, 祖宗不足法, 人言不足恤, 命從祀。 理宗他事雖未盡善, 唯此一事, 逈出千古。 今之從祀升黜, 若可緩而實急, 乃轉移人心世道之機也。" 上曰: "王通獻《太平策》於弑逆之隋
              文, 其去(楊雄)
                  〔揚雄〕
                
              , 亦無幾耳。" 希春曰: "(楊雄)
                  〔揚雄〕
                
              以漢臣事王莽, 王通以野人獻策於弑逆之人, 固爲不知人, 不用而退爾。" 上曰: "隋
              文用, 則必爲之臣矣。" 上曰: "吳澄當黜無疑, 以宋之進士, 臣事胡元, 大節不足觀也。" 李忠綽曰: "吳澄, 人未有非之者。 至大明
              丘濬始著論非之。" 上曰: "丘濬亦不足取也。" 希春曰: "丘濬雖博識多材, 而心術不正。 陳獻章以賢士至朝, 濬爲大學士, 媢疾而逐之。 嘗立論, 譏宋之諸儒, 不事世務, 與晋之淸談無以異。 此與鄭丙、陳賈譏道學, 何異?" 上曰: "中朝取舍, 未必盡當。" 希春曰: "嘉靖皇帝不父視正德皇帝, 其時阿世之臣, 以歐陽修
              濮王議, 謂濮王當稱皇考, 遂建議從祀, 以司馬光
              濮王議, 失父子之倫爲譏, 請斥從祀, 光之議非失也。" 上曰: "司馬光寬宥曺操盛稱, 僞定一時之功。 夫曹操自謂吾爲周文王, 又弑伏后, 眞大賊也, 而光之議如此, 此不正矣。 希春曰: "光資質純粹, 而欠淸明, 故所見不透澈耳。" 又曰: "頃日, 臣伏聞上敎以爲: ‘漕卒敗船者, 例施三次之刑, 此爲冤悶。’ 此誠惻隱欽恤之盛意也。 然殺人啓覆時, 助意者斬, 而加工者絞。 若助力於殺人, 則固爲加工。 若其主被人陵辱, 而奴婢憤激, 或爲主所令, 以穢物汚面、納口、打頰之類, 豈可謂加工於殺人?" 上曰: "此指羅州罪囚也。 果然其主令之, 雖死事, 亦從之矣。 近必三覆, 可以分揀減死矣。" 希春曰: "其魁在逃, 宜令監司, 令隣邑守令捕之。" 李友眞曰: "從祀升黜, 誠若希春之言, 館中之意亦然。" 李忠綽曰: "吳澄之學, 亦宗陸九淵, 嘗有詩云云。" 希春曰: "嘉靖中, 中朝士大夫, 皆宗陸氏之學, 故以九淵從祀, 非正論也。" 上曰: "朱子曰: ‘江西頓悟, 若不闢此, 道無由得明。’" 希春曰: "臣嘗觀九淵文集, 以觀書窮理之儒, 爲不及於楊
              墨, 至詆爲異端之甚。 此蓋暗譏朱子之學也。 九淵性傲而拗, 陸九淵、吳澄、王守仁, 皆江西人。 大抵江西人, 皆能文章, 才氣秀拔, 而性倨傲執拗, 其土風然也。" 又論溫公盛稱曹操平定中夏之功曰: "蓋秦之混一六國, 曺操之平定中原, 皆所謂以暴易亂, 何足道哉?"
地名: 淳昌 (全羅道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 淳昌 (全羅道, 郡)
年: 1602.0

○戊午/忠淸監司李用淳馳啓曰: "臣自初聞道內, 有狗鼠, 猶未知蹤跡, 上年冬, 溫陽郡守李質粹, 以差使員上京, 空官之際, 郡都將姜焱爲賊輩所殺。 因此訪問, 始乃知溫陽、木川、全義、鎭川、淸州等地, 散處者頗多。 今年春, 郡守李質粹, 緝捕大黨成龍介等三人, 猶不直招而死。 自後漸次跟聽, 臣軍官出身吳門甲等, 別定措捕將, 令李質粹指揮, 持臣傳令, 出入各官, 行捕全義賊高亡難ㆍ莫金、淸州賊內隱世、木川賊權生、鎭川賊韓從孫等, 移囚溫陽郡, 窮覈事狀。 莫金則殺害。 姜焱情由, 已爲承服, 其所辭連者, 無慮七十餘人, 皆散漫諸處, 方挨次跟捕, 而其中高亡難, 則乃其巨魁云, 故令李質粹, 細加盤問, 則亡難招內, ‘渠則非魁, 而天安
              金蹄驛居和愁, 自爲將帥。 其妹夫泰仁縣移來奴注叱斤及其同生注叱金等一家, 同居全羅道, 頻數通行, 未知其意, 而前年七月, 淸州
              招致院往之, 則注叱斤, 以和愁分付, 知會黨類, 八月爲期, 天安、木川地界曠野之中, 大會云云。 渠則以爲湖南人也, 招引湖南人說道, 初不聽從, 則刦以斬殺, 不得已同參, 至八月期會日進去, 則和愁、注叱斤兄弟及山秋等, 或全羅道、或忠淸道人三十餘名, 相聚約束曰: 「某爲先鋒, 某爲後軍, 某也騎兵, 某也步兵。」, 一一分部後, 各各還散。 今年二月十三日, 更逢注叱金於招致院, 注叱金言內, 「前年九月間, 連山、恩津地境麻姑、海坪, 二巡大會結陣」 云。 全羅道所爲之事, 詳細問之, 則結黨之人, 多在淳昌、咸陽兩邑之中, 互相往來, 密議大計。 魁首則淳昌居權大德長子, 擧事則欲於七八月間, 起動云云。 和愁、注叱金等, 不意捕捉推問, 則大逆情狀可知。’ 云。 臣觀此招辭, 則其奸謀秘計, 非不詳知, 而大段納供, 賊魁名字, 亦不直招, 窮詰更招, 則招內, ‘賊魁則淳昌邑內故邕淸河之子二人中, 長子爲魁。 冠名則未知爲某, 兒名則邕壽、權大德長子, 則能文多友, 而計慮不及邕壽, 故以邕爲大將, 以權爲中軍, 和愁(爲)
                〔有〕
              勇力, 且居上道, 故定爲先鋒將, 使句忠淸之兵, 而不事偸竊, 多結徒黨, 只於場市, 聚會結約, 以此知其擧事之跡者鮮。 徒黨大名成冊, 則中軍將權家家藏云。 徒倘名字, 各各變改, 使人不得相識, 以故渠名, 則成冊中, 以高石置簿。’ 所供如是。 臣進前親問, 一一的實。 同和愁, 方在統制使營下, 不可不登時捕捉, 故卽發軍官, 秘密行移, 注叱金等, 朝夕變遷, 靡有定蹤, 時方密問去處措捕。 全羅巡察使處, 一邊秘通, 使得設機捕捉, 同道賊徒等, 容貌年歲, 後錄上送事。" 入啓。 啓下備邊司。
地名: 淳昌 (全羅道, 郡)
年: 1604.0

○張晩狀啓: "淳昌居生員曺應瑞等九人呈書內, ‘故學諭贈司諫柳公彭老, 在變初, 與高判書敬命奮義, 偕作倡義興師, 直赴君父之急, 整旅北首之際, 聞錦山爲倭賊巢穴, 充斥湖南, 迫在朝夕。 於斯時也, 七路崩潰, 唯湖南獨全, 則國家恢復之本, 不在他而在此, 故欲先除此賊, 而赴行在, 徑抵錦山, 與賊相搏, 而交鋒未幾, 官軍奔潰, 獨義兵殊死戰, 而賊衆我寡, 勢不支吾, 幕中諸賢, 俱死於旗鼓之下。 噫! 諸賢忠烈, 固無等差, 獨爲斯人, 尤有所感者, 倭奴旣陷義陣, 事無奈何, 人皆奔北, 公之奴, 策公之馬曰: 「事急矣。 盍去諸?」 公問曰: 「大將安在?」 奴紿曰: 「大將已先矣。」 公數步, 知大將在後, 卽旋馬往從。 奴控馬泣請, 公不聽, 奴又强之, 公拔劍欲擊, 奴乃止。 大將見公曰: 「公乘健馬, 盍先避之?」 公曰: 「子在, 安敢先?」 竟與大將, 同死一處。 其視死如歸, 從容節次, 澟澟乎忠烈乎, 使人景仰。 國家嘉崇義烈, 慰答忠魂, 贈之以司諫, 朝廷恩典, 固爲至矣。 然司諫, 三品官耳。 視斯人節義, 已爲未滿, 而旌表一事, 則益闕焉, 此乃士人之所大恨也。 伏乞將此顚末, 聞諸朝廷, 使大書特書, 以旌其閭, 則不特先生朽骨, 恩及九原, 且使居氓過客, 皆將指點矜式曰: 「忠臣柳某之閭」 不亦美乎? 且公之配金氏, 傷毁過節, 至於引刀自刺, 亦可謂儷美匹休, 而此豈非有所感而然歟?’ 玉果居生洪敬復等二十六人呈書內, ‘俊士南原
              安瑛, 己卯名賢處順之曾孫, 判書李後白之外孫也。 其父早世, 獨與母居平居奉母至孝。 其母爲覲親, 辛卯冬入洛, 壬辰倭賊, 直向京城, 瑛未及將母, 京城陷賊。 瑛不知其母之所在, 以喪人自處, 及高敬命之擧義也, 瑛從之。 蓋滅賊尋母, 酬君親忠孝之計也。 錦山之役, 與大將及柳彭老, 同死一劍。 嗚呼! 瑛可謂烈士也。 旣孝於親, 又忠於君, 終死於義。 忠孝節義, 卓卓如此, 而旌不及門, 爵未顯名, 老母妻子, 飢餓轉輾, 豈非傷歎者乎? 伏願將瑛事迹, 上達九重, 復其戶、錄其子壻, 廩給其母妻, 以扶一道節義, 以快湖南公議’ 事呈書。 褒奬忠節, 事係重大, 係是一道公論, 多士所呈, 不敢不達。"
地名: 淳昌 (全羅道, 郡)
年: 1620.0

○吏批啓曰: "載寧郡守李震雄戶奴呈狀內, 上典妻邊今始分財奴婢竝十三口, 居生本郡。 法典內, 奴婢十口以上在本郡, 則不得赴任云, 郡守李震雄依法典改差。" 傳曰: "他道守令, 相換。" 【震雄, 任就正之昏家, 厭避西路, 換授淳昌。】
地名: 淳昌 (全羅道, 郡)
年: 1681.0

○戊辰/御晝講。 檢討官宋光淵請從儒疏, 亟擧從祀之典, 上曰: "當審思而處之。" 光淵又請以領府事宋時烈所進《心經釋疑》新本, 趁速印出, 以備講筵參閱。 且以其所上箚子, 弁其卷, 竝爲刊印, 上曰: "見其修正冊子與箚辭, 明白通曉。 李珥所纂《聖學輯要》中, 以其所進箚子附刊矣。 此書亦依此爲之。" 光淵又請罷淳昌郡宮屯。 侍讀官李墪亦繼之, 又言: "關西內奴之啓, 尙不依從, 有累聖德。" 上不納。 知經筵呂聖齊言: "九日泮試, 將退行於明日, 而儒生等, 今又陳從祀疏。 渠輩以爲, 疏不得請, 不敢赴試云。 若不赴試, 事亦不便, 宜退行。" 上曰: "今日若復拜疏, 則批下後可以往赴, 不必退行。" 蓋上意欲待申請, 而允許也。

○御晝講, 領議政金壽恒同入。 上特召司業李翔入對。 壽恒以星變、冬雷乞策免, 上曰: "由予否德, 大臣何與?" 壽恒仍請自上寅畏修省, 應天以實, 上曰: "陳戒切至, 可不體念?" 上命李翔進前, 慰諭甚至。 仍命留在京邸, 出入筵席, 翔辭謝, 仍曰: "自上必務克祛私意, 臣僚亦以憂國忘私爲心, 則今日國事, 庶可爲矣。" 上嘉納之。 翔言: "兩賢臣文廟從祀, 實有合乎董仲舒大一統之說。 朴性義投疏醜正, 罪合流竄, 雖有繼起者, 願上毋或撓奪。" 上曰: "雖或繼起, 予豈撓奪?" 侍讀官吳道一請頻接翔, 講論《聖學十圖》, 上許之。 道一又言: "李翔所陳祛私意一說, 誠切要之言也。 如近日臺臣所論關西內奴、淳昌宮屯等事, 尙不允從。 私意之未盡克祛如此, 何以上格天心?" 上曰: "此事自有委折, 不得允從。" 壽恒又極言之, 上遂命革罷淳昌屯。 檢討官金鎭龜請盡誠招延朴世采、尹拯, 上命政院, 別爲下諭。 承旨李濡曰: "筵席乃至嚴至敬之地, 雖大臣出入, 瞻視罔不敬謹。 而卽者入侍內官等, 或爲手容、或有睨視者, 請推考。" 上從之。